En dansk landsholdsleder er blevet sendt fra Europamesterskaberne i orienteringsløb, efter der er blevet fundet et skjult kamera.

I Tjekkiet bliver der lige nu afholdt Europamesterskabet i orienteringsløb, hvor Danmark også deltager.

Men under mesterskabet er en yderst uheldig episode fundet sted i den danske lejr. Der er nemlig blevet fundet et skjult kamera på nogle af atleternes rum, meddeler Dansk Orienterings-Forbund i en pressemeddelelse.

- Omstændighederne omkring fundet har givet landsholdsledelsen en begrundet formodning om, at kameraet er placeret der af en af holdets egne ledere.

- Den pågældende leder er derfor med omgående virkning blevet sendt hjem fra mesterskaberne, skriver Dansk Orienterings-forbund på sin hjemmeside.

I pressemeddelelsen står der yderligere, at forbundet tager sagen særdeles alvorligt og derfor har valgt at underrettet politiet og Danmark Idræts-Forbund (DIF) om sagen.

- Alle på holdet er dybt berørt over situationen, men man har trods den rystende hændelse valgt at fuldføre deltagelsen ved EM, skriver Dansk Orienterings-Forbund, som dog ikke nævner, om det er hos de kvindelige eller mandlige deltagere, kameraet er blevet fundet.

Hos DIF kan specialkonsulent Jan Darfelt oplyse, at kameraet, der angiveligt tilhører lederen, har optaget de kvindelige udøvere, mens de gik i bad og i seng.

- Vi har fået oplyst, at en leder, der har været i orienteringsforbundet i mange år, angiveligt har lagt en usb-pind med et kamera i, som har optaget billeder af de aktive, når de går i seng og i bad og sådan nogle ting, siger han.

- Det bliver opdaget, ved at en af landstrænerne genkender det her kamera. Da han har set det tidligere, undrer han sig. Man undersøger det derfor nærmere og finder billeder af aktive og personen selv.

Ifølge Jan Darfelt afslører kameraet, hvem ejeren er. Da den pågældende leder bliver konfronteret med billederne, erkender han også, at det er hans værk.

Jan Darfelt og DIF har rådet Dansk Orienterings-Forbund til at politianmelde lederen, hvilket forbundet har gjort.

Derudover har episoden rejst mistanke om, at det har stået på i længere tid. Men det er på nuværende tidspunkt ikke andet end en mistanke, understreger Jan Darfelt.

- Resten er gisninger. Vi har en mistanke om, at det har stået på i længere tid. Men det ved vi ikke med sikkerhed, siger han og fortæller, at der er tale om konkrete episoder, der i bagklogskabens lys virker mistænkelige.